Gatekjøkken i Oslo angrepet for tredje gang

Ungdommer kastet stein og knuste vinduer på et gatekjøkken på Carl Berners plass i Oslo mandag kveld. Det er tredje gang på kort tid at stedet blir angrepet.

Hans O. Torgersen

NTB

22. okt. 2019 09:25 Sist oppdatert 22. oktober 2019

Sannsynligvis er det kastet brostein slik at flere vinduer ble knust, melder NRK.

– Det var et vitne som varslet politiet. Tre ungdommer skal ha løpt fra stedet og stukket av i en bil. Det er beskrevet en eldre, sort Mercedes med sotede vinduer, sier operasjonsleder Line Skott i Oslo politidistrikt.

7. oktober gikk en ungdomsgjeng løs på gatekjøkkenet med hammer, og en ansatt ble kjørt til legevakten med hodeskader. 17. oktober gjorde fem maskerte tenåringer hærverk og truet de ansatte. Tenåringene ble pågrepet noen timer etterpå.

De tre sakene etterforskes i sammenheng, ifølge NRK. Kanalen kjenner også til at Øst politidistrikt etterforsker en hendelse utenfor eierens bolig.

Hans O. Torgersen